集西塔寺懷亡友汪信民以言念君子溫其如玉爲韵探得念字
作者：謝逸
朝代：宋

paragraphs: 禍福初無門，吉凶本不僭。
跖壽顔夭折，此理竟誰驗。
貴不嗇讒邪，富獨饒聚斂。
施施驕妻妾，百索無一欠。
貞士抱清真，藜藿常不饜。
人生鬼揶揄，奄忽就窀窆。
吾友汪夫子，才力百夫贍。
獨立流俗中，如山不可塹。
青衫困冷官，半世守寒儉。
自從斯人亡，吾生良可厭。
弦絕伯牙琴，墓挂徐卿劍。
但餘清溪編，萬丈垂光焰。
朝來雨新霽，湖波清瀲灧。
禪堂凈巾屨，僧榻凉枕簟。
追尋舊遊蹤，歷歷皆可念。
矢詩寓一哀，苦淚漬鉛槧。